**Când pe valuri**

*Bragagiu*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Când pe valuri moi de aer

Frunze fug de-a rostogolul

Vremea strânsă, fără vaier,

Galbenă-mplinește golul.

Și în șoaptele căderii

Ce-n sughiț trosnesc din buze,

În jelitul neputerii

Prinde-n palme căi de frunze.

C-au visat și ele-n vară

Slobozenia de creangă

Și vroiau să zboare-n doară

Aripi largi în lumea largă.

Ea le-a liniștit avântul

În troiene de rugină,

Dogenind din deget vântul

Să se dea lângă hodină.

Le-a mai spune „Nani-nani”

Glas duios care s-ascute

Și ce pozne mai fac anii

Din trecut pe întrecute.

Ele ca-n copilărie

Liniștite să adoarmă

Visând pentru veșnicie

Vise fără de alarmă.

Victor Bragagiu